BLOG OF KNOWLEDGE (Shari'ah, Law, Islamic Finance and Muslim News)
Shari'ah, Law, Islamic Finance and Muslim News
Monthly Archives: July 2016
July 22, 2016
DR. ZULKIFLI HASAN
ISLAMIC RESURGENCE VOLUME 2.0: REALITY AND CHALLENGES
KEBANGKITAN ISLAM GELOMBANG KEDUA: REALITI DAN CABARAN
Zulkifli Hasan (Ph.D)
Abstrak
“Serulah (manusia) kepada jalan Tuhan-mu dengan HIKMAH dan pelajaran yang baik dan bantahlah mereka dengan cara yang baik. Sesungguhnya Tuhanmu Dialah yang lebih mengetahui tentang siapa yang tersesat dari jalan-Nya dan Dialah yang lebih mengetahui orang-orang yang mendapat petunjuk” (al-Nahl: 125)
ALU-ALUAN
Yang Dihormati Pengerusi Majlis,Yang Dikasihi Haji Muhammad Raimi Abdul Rahim, Presiden ABIM, Yang Dikasihi Ustaz Haji Ariffin Omar, Pengerusi Syura WAP Negeri Sembilan, Yang Dikasihi, Haji Mohamed Anuar Yusof, Pengerusi Wadah, Negeri Sembilan,Yang Dihormati Dato’ Mohamed Hussein, Pengerusi Lembaga Sri Seremban,Yang Dihormati Haji Khalil Jali, Ketua Pegawai Eksekutif Sri Seremban,Yang Dikasihi adinda saya, saudara Fakruradzi Abdullah, Presiden Persatuan Pelajar Islam Negeri Sembilan (PPINS), Pimpinan dan Ahli Jawatankuasa Wadah, ABIM, PPINS peringkat Pusat, Negeri dan Daerah, guru-guru, barisan pengurusan dan pentadbir Sekolah Sri Seremban,
Para petugas Muktamar dan Seluruh hadirin dan hadirat,
Salam Muktamar Sanawi dihulurkan kepada semua khususnya warga ABIMN9, Wadah Pencerdasan Umat, PPINS sama ada perwakilan, pemerhati dan juga urusetia. Tidak lupa juga kepada para jemputan dari jauh dan dekat yang sudi hadir bagi memeriahkan Muktamar Sanawi ke-43 ABIMN9. Semoga kehadiran kita ini dikira sebagai amal ibadah dan antara bukti kasih sayang kita pada jemaah yang kita dukungi sehingga hari ini. Semoga Allah SWT melimpahkan rahmah dan barakah kepada setiap yang hadir pada hari ini.
Para petugas Muktamar dan Seluruh hadirin dan hadirat,
Hari ini mengingatkan kita kepada ramai sahabat-sahabat yang telah menemui Ilahi. Muktamar kali ini juga kita melihat masih ramai yang terus istiqamah bersama meneruskan agenda dakwah dan Islah, risalah kenabian ini. Sesungguhnya dalam jemaah ini, tiada istilah pencen atau bersara. Persaraan hanya berlaku apabila kita menghembuskan nafas yang terakhir. Di kesempatan ini, marilah kita sama-sama memperingati sejenak kasih sayang dan hubungan silaturrahim kita dengan sahabat-sahabat yang telah meninggalkan kita dan menghadiahkan al-Fatihah mendoakan agar kesemuanya tenang, aman diredhai Allah selamanya. Al-fatihah.
KEADAAN UMAT ISLAM DI DUNIA
Izinkan saya untuk memulakan bicara dengan meninjau keadan umat Islam di dunia pada hari ini. Dunia Islam terus diuji dengan pelbagai cabaran dan permasalahan sama ada dari sudut politik, ekonomi, sosial mahupun budaya. Krisis yang berlaku di Timur Tengah seperti di Mesir, Tunisia, Libya, Syria, Iraq, Gaza, Yaman dan banyak lagi negara seakan membenarkan pandangan Bernard Lewis, sejarawan Amerika di dalam bukunya The Crisis of Islam. Bukan itu sahaja, krisis yang melanda umat Islam juga berlaku di luar dunia Arab sepertimana yang berlaku di Myanmar berkenaan dengan isu Rohingya, di Selatan Filipina berkaitan dengan nasib umat Islam Moro, di Selatan Thailand dan beberapa negara yang lain. Peristiwa pengeboman di Bangladesh, Pakistan dan beberapa negara lain juga menambahkan lagi krisis dan konflik di dunia Islam.
Dalam keadaan dunia yang penuh mencabar ini dari sudut politik, dunia Islam terus dibelenggu dengan kemunduran ekonomi dan krisis pembangunan. Pelbagai laporan antarabangsa seperti World Development Indicators, Democracy Index, World Governance Indicators, Corruption Perception Index, Global Competitiveness Index, OIC Economic Outlook dan banyak lagi yang telah merekodkan status negara-negara Islam yang terkebelakang dalam segenap sudut. Ini membuktikan realiti yang mesti didepani dan diatasi oleh dunia Islam.
Begitu juga dengan Malaysia pada hari ini. Warga Malaysia khususnya umat Islam dibelenggu dengan masalah ketidaksamarataan ekonomi, kemiskinan dan gejala sosial. McKinsey Global Institute melaporkan bahawa ratio GDP dengan hutang isirumah kini mencecah 146% lebih tinggi daripada negara maju seperti United Kingdom dan Amerika Syarikat. Hutang Pendidikan juga begitu tinggi dengan 605,685 peminjam PTPTN masih gagal membuat pembayaran dengan jumlah hutang RM4.7 bilion. Hutang Negara semakin hari semakin meningkat hingga melebihi RM 847.9 billion (63.8%). Pengangguran meningkat 3.20% (455000) Februari 2015 berbanding 3% (442000) Januari 2015. Laporan Institut Penyelidikan Ekonomi Malaysia menyebut bahawa selepas tiga dekad pelaksanaan DEB, 75% pendapatan isi rumah di bawah RM2,000 sebulan adalah Bumiputera.
Krisis yang melanda bukan sahaja berlaku di dunia Islam yang mundur dari sudut ekonomi tetapi merangkumi politik, sosial dan fahaman. Sebagai sebuah negara Islam yang dianggap stabil dan maju dari sudut politik dan ekonomi, Turki juga menerima ujian yang sangat getir. Peristiwa cubaan rampasan kuasa oleh tentera dipercayai didalangi oleh sebuah gerakan Islam jelas menunjukkan bahawa cabaran yang dihadapi dunia Islam kini memasuki tahap yang begitu getir. Musuh Islam yang cuba untuk menggagalkan misi islah kini bukan hanya beroperasi dari luar tetapi kini ia bergerak dari dalam, malahan dikhuatiri ada yang menggunakan nama Islam dan mendakwa sebagai gerakan Islam.
Dunia hari ini juga penuh dengan prejudis kepada Islam. Islamofobia dan persepsi negatif terhadap Islam berlaku di mana-mana di dunia. Bukan itu sahaja, pelbagai fahaman dan pemikiran kini menular dalam masyarakat seperti pemikiran liberal secularism, sosialis, atheist dan banyak lagi isme-isme yang menyelinap dalam masyarakat.  Keadaan ini disulitkan lagi dengan pertelingkahan antara salafi dan sufi, sunni v syiah, tradisi v wahabi dan yang terkini doktrin ‘Islamic State’ atau ISIS. Pertelingkahan tiada penghujungnya telah menimbulkan pelbagai polemik dan ada yang membawa kepada pertumpahan darah. Konflik dan krisis berterusan dunia Islam telah menimbulkan tanda tanya adakah masih ada harapan untuk kita menyaksikan kebangkitan Islam dalam masa terdekat. Beberapa projek islah dan tajdid kebangkitan Islam yang telah dioperasikan puluhan tahun akhirnya mendepani pelbagai permasalahan dan ada yang tumbang dikhianati oleh segelintir golongan yang masih lagi berjiwa dijajah dan berminda ditawan. Dalam konteks di Malaysia, gerakan Islam yang terlibat dalam politik juga mendepani krisis dan konflik dalaman yang akhirnya menyaksikan tertubuhnya parti baru. Fenomena ini seakan menunjukkan bahawa reformasi yang berlaku di dunia Islam pada hari ini mempunyai permasalahan fundamental yang perlu diselesaikan.
GENERASI PERTAMA KEBANGKITAN ISLAM
Sebelum membicarakan kebangkitan Islam dalam konteks dunia pada hari ini, adalah amat penting untuk kita memahami dinamika politikal Islam secara menyeluruh. Sekiranya diteliti kepada sejarah bermulanya wilayah-wilayah Islam dikuasai kuasa asing bermula sekirar 1757 sehingga 1919. Dalam tempoh ini sebanyak lebih kurang 92 wilayah Islam telah dijajah di bawah pemerintahan sama ada British, Itali, Perancis dan lain-lain negara. Namun begitu, kebangkitan dunia Islam yang telah berlaku susulan daripada arus kesedaran dan sumbangan gerakan Islam, setakat tahun 1995 sahaja, 65 wilayah Islam telah berjaya dikembalikan. Keadaan ini berlaku pastinya berfaktorkan kepada gerakan kebangkitan dan kesedaran Islam yang telah dicetuskan oleh individu dan institusi yang memperjuangkan pembaharuan.
Dalam konteks ini, generasi pertama kebangkitan Islam merujuk kepada generasi awal yang menjadi pencetus kepada era kebangkitan Islam setelah kejatuhan empayar Uthmaniah pada 3 Mac 1924. Generasi pada waktu itu telah memberikan sumbangan yang sangat besar kepada seluruh dunia Islam menerusi idea Islah dan tajdid yang menuntut umat Islam untuk bangun menentang penjajahan dan memperjuangkan kemerdekaan.
Generasi pertama kebangkitan Islam ini berjaya meniupkan semangat umat Islam dan akhirnya telah membawa kepada kemerdekaan, tertubuhnya pelbagai institusi gerakan Islam, melahirkan tokoh-tokoh gerakan, mencetuskan pemikiran dan projek kebangkitan Islam serta menyediakan asas kepada gerakan Islam dari sudut fikrah, institusi dan pengalaman. Nama-nama besar seperti Rifa’ah Tahtawi, Khairuddin At-Tunisi, Jamal Ad-Din Al-Afghani, Muhammad Abduh, Abdul Rahman Al-Kawakib, Muhammad Rashid Reda, Muhammad Iqbal, Hasan al-Banna, Abu Hasan Ali Nadwi, Abul A’la Maududi, Syed Ahmad Khan, Hamka, Pak Natsir dan Abu Bakar Bakir.
Sememangnya tidak dinafikan generasi awal kebangkitan Islam telah memberikan jasa dan legasi yang tidak ternilai. Gerakan Islam pada waktu itu telah berjaya meletakkan perjuangan Islam dan asas kepada fikrah sebagai sesuatu yang memberikan harapan kepada umat Islam seluruhnya. Ini telah membawa kepada perjuangan menuntut kemerdekaan di mana akhirnya hingga hari ini hampir semua wilayah Islam telah pun mendapat kemerdekaan. Kesemua ini tidak akan dinikmati pada hari ini tanpa sumbangan generasi awal kebangkitan Islam.
Generasi Pertama kebangkitan Islam mengasaskan perjuangan di atas landasan untuk mengembalikan kegemilangan Islam dengan bermatlamatkan penubuhan Negara Islam. Negara Islam ini pula ditafsirkan sebagai sebuah pemerintahan yang berteraskan perlaksanaan Syariah khususnya aspek perundangan jenayah Islam termasuk hudud. Konsep Negara Islam yang ditafsirkan sedemikian ini digagaskan menerusi pemikiran Abul ‘Ala Maududi, Syed Qutb dan Imam Khomeini yang mempengaruhi secara signifikan hala tuju gerakan Islam pada waktu itu.
Kebangkitan dan projek islah yang diilhamkan oleh generasi pertama ini menyaksikan beberapa kejayaan sementara. Revolusi Iran, kemenangan tentera Afghanistan, kemenangan parti Islam di beberapa negara seperti Algeria, detik Revolusi Tahrir di Mesir, Revolusi Jasmin di Tunisia dan beberapa kebangkitan yang lain di Timur Tengah seakan memberikan satu harapan. Namun akhirnya, hampir kesemuanya tidak menampakkan kejayaan malahan dilihat gagal atau digagalkan. Ini memberikan implikasi signifikan kepada persepsi dan keyakinan masyarakat terhadap gerakan Islam. Dunia melihat gerakan Islam telah gagal dan mempersiakan peluang untuk membuat perubahan. Lebih buruk lagi, wujudnya konflik dan krisis dalaman antara gerakan Islam.
Menerusi pemerhatian dan kritikan-kritikan yang dilontarkan oleh penganalisis, ada gerakan Islam secara tidak disedari dilihat lemah dan gagal untuk menyesuaikan diri dengan ‘modernity’ dan realiti kehidupan dunia moden. Ada juga gerakan Islam yang dianggap sebagai sangat ekslusif dan tidak bersifat inklusif yang gagal mempertontonkan kesejagatan Islam itu sendiri. Ini diburukkan lagi dengan sikap sesetengah gerakan Islam menyantuni golongan bukan Islam termasuk mereka yang berfahaman liberal dan sekular. Mereka sering bersifat ‘defensive’ dan tidak ramah serta tidak menerima kritikan dengan berlapang dada.
Di era generasi pertama kebangkitan Islam ini juga menyaksikan kegagalan beberapa gerakan Islam yang diberikan peluang memiliki kekuatan politik dengan mendapat mandat untuk memerintah tetapi tidak berupaya menunjukkan prestasi yang baik kepada rakyat. Kemunduran dan kecelaruan politik serta urustadbir yang lemah telah mengecewakan ramai dan akhirnya mengikis keyakinan rakyat. Ini dibuktikan menerusi kajian Indeks Keislamanan Ekonomi oleh Rehman dan Askari di mana tiada satu pun negara Islam yang menduduki carta 30 teratas terbaik indeks keIslamannya. Fenomena ini membawa kepada satu gagasan baru yang lebih segar mendepani realiti yang dipelopori oleh generasi baru kebangkitan Islam.
GENERASI KEDUA KEBANGKITAN ISLAM
Politikal Islam adalah istilah yang semakin popular digunakan bagi merujuk kepada aliran pemikiran dan idea mengenai politik dan kaitannya dengan kehidupan masyarakat. Politikal Islam juga boleh ditakrifkan sebagai suatu bentuk ideologi yang menjadikan Islam sebagai landasan kehidupan sosio-politik individu dan masyarakat. Dalam erti kata lain, politikal Islam ini merujuk kepada bentuk aliran atau jenama pemikiran kepada himpunan fenomena berfikir yang berkembang dalam masyarakat Islam bermula di awal abad ke-20 sehingga hari ini. Dinamika politikal Islam ini didorong oleh cetusan semangat untuk reform islah (pembaikan), tajdid (pembaharuan), sahwah (kebangkitan), ihya (menghidupkan) dalam kehidupan masyarakat.
Wacana politikal Islam ini semakin berkembang subur seiring dengan perkembangan sosio-politik dunia Islam. Graham E. Fuller dalam bukunya the Future of Politikal Islam menggunakan istilah Politikal Islam dan Olivier Roy juga mengupas topik ini dengan bukunya berjudul the Failure of Political Islam. Manakala Bernard Lewis, dalam beberapa karyanya banyak menyebut istilah activist Islam. Trevor Stanley yang juga banyak menulis mengenai dunia Islam dan mengguna pakai istilah Politikal Islam termasuk Giles Kepel, James Piscatori, John Voll dan John Esposito. Walaubagaimanapun, wacana lebih awal dari itu mengenai perkembangan dunia Islam lebih menjurus kepada dimensi ketamadunan seperti Samuel Huntington dalam bukunya Clash of Civilisation dan Clash of Fundamentalismoleh Tariq Ali.
Bagi membicarakan topik Politikal Islam ini, terdapat juga istilah lain yang biasa disebut seperti Islam dan anti–Islam, Islam dan barat, modernity, post-modernity, alternative modernity dan multiple modernity, negara Islam, al–hurriyyah, model tadbir urus, Islamism dan Post-Islamism’ dan generasi baru politikal Islam. Umumnya wacana politikal Islam adalah sinonim dengan istilah Islamisme dan pasca-Islamisme. Asef Bayat dalam bukunya Post-Islamism membicarakan Islamism dan Post-Islamism dan realiti apa yang berlaku dalam dunia Islam. Islamisme merujuk kepada aliran pemikiran pembaharuan yang digagaskan oleh generasi awal kebangkitan Islam. Beliau mentakrifkan pula post-Islamism sebagai “a condition where, following a phase of experimentation, the appeal, energy, symbols and sources of legitimacy of Islamism get exhausted, even among its once-ardent supporters. Learn from experiment”.
Dalam erti kata lain, Asef Bayat menghuraikan konsep pasca- Islamisme ini sebagai bentuk aliran berfikir yang menghimpunkan corak dan gaya baru pemikiran golongan Islamis, pergerakan politik Islam dari segi sikap, pendirian dan kefahaman mereka terhadap realiti baru. Apa yang lebih menarik ialah Asef Bayat menghuraikan pasca-Islamisme sebagai sesuatu yang tidak sekadar suatu condition tetapi juga suatu projek. Ia adalah suatu percubaan yang sedar untuk merangka konsep dan strategi dalam dasar dan kaedah untuk menembusi Islamisme dalam lapangan sosial, politik dan intelek. Pandangan Asef Bayat mengenai pasca-Islamisme adalah sesuatu yang perlu diperdebatkan dan diwacanakan. Pandangan beliau yang merumuskan bahawa ‘Islamism atau Political Islam’ berdasarkan kajian terhadap model Iran sama sekali gagal adalah tidak tepat dan tersasar.
Istilah ‘Islamism’ dan ‘Post-Islamisme’ ini bukanlah sesuatu yang diterima oleh semua dan ramai yang tidak bersetuju dengannya kerana ia dianggap sesuatu yang boleh membawa perspektif negatif kepada Islam itu sendiri. Berdasarkan faktor ini, penulis lebih cenderung untuk menggunakan istilah Generasi Pertama dan Generasi Kedua Kebangkitan Islam. Berbanding generasi awal, generasi kedua kebangkitan Islam mempunyai pendekatan yang berbeza. Ia lebih bersifat pragmatik dan mengambil kira sistem dan realiti semasa yang ada bersesuaian dengan keadaan sosio-budaya, ekonomi dan politik sesebuah Negara. Generasi kedua ini lebih menekankan aspek pengadaptasian dengan realiti semasa. Eksperimen yang gagal dan pengalaman pahit generasi awal pembaharuan Islam di beberapa negara menjadikan generasi kedua ini lebih berhati-hati dan mengubah bentuk aliran pemikiran agar kebangkitan yang diimpikan akan tercapai menerusi pendekatan yang berhikmah.
Generasi pertama yang membawa gagasan kebangkitan Islam ini membawa satu aliran pemikiran yang bertindak balas dengan realiti pada waktu itu. Berdasarkan faktor wilayah Islam yang masih dibelenggu penjajahan dan di awal kemerdekaan, maka corak dan gaya pemikiran generasi awal gerakan pembaharuan ini ada yang bersifat radikal termasuk ada juga yang mempersoalkan sistem demokrasi yang dianggap sebagai western construct. Mungkin ini adalah salah satu kelemahan dunia Islam kerana dilihat hanya mampu bertindak secara ‘reactionary’ dan ‘reactive’ dengan realiti pada waktu itu sedangkan kebangkitan Islam itu mesti diprojekkan dalam jangka masa pendek dan panjang dalam kerangka yang lebih ‘visionary’ mengambil kira dinamika realiti masa depan. Dalam aspek ini, mungkin sampai masanya dunia Islam memiliki lebih ramai pemikir dan sarjana yang pakar dalam ‘future studies’ mengkaji masa depan seperti ‘futurist’ tersohor Alvin Toffler, John Naisbitt dan Suhail Inayatullah.
Setelah kemerdekaan dan berlakunya beberapa eksperimen generasi awal kebangkitan Islam, generasi kedua kebangkitan Islam telah mula membuat percaturan dan pendekatan baru. Reformasi dan revolusi di Mesir, Libya, Iran, Algeria dan beberapa negara lain, kesemuanya menghadapi masalah dari pelbagai aspek. Eksperimen Revolusi Tahrir di Mesir misalnya telah gagal dan ia telah digantikan dengan rejim yang lebih kejam dan zalim. Revolusi Iran juga adalah sesuatu yang mengecewakan. Reformasi menerusi projek Islamisasi yang cuba dibawa oleh pemerintah Pakistan dan Sudan juga gagal. Revolusi di Tunisia juga menghadapi pelbagai permasalahan. Reformasi di Iraq, Libya, Syria dan Yaman hanya menambahkan lagi kesengsaraan rakyat.
Berbeza dengan realiti politikal Islam di awal era pembaharuan Islam, aliran pemikiran politikal Islam kontemporari mengalami satu titik perubahan. Keadaan ini banyak disumbangkan oleh siri penulisan dan karya intelektual oleh sarjana kotemporari seperti Yusuf al-Qaradawi, Fahmy Huwaidi, Tariq Ramadan, al-Raysuni, Muhammad Imarah, Hasan Turabi, Rashid al-Ghannoushi dan lain-lain. Generasi baru politikal Islam kini lebih realistik dan mengambil pendekatan yang bersifat universal meraikan kepelbagaian. Malahan, aliran pemikiran ini tidak lagi berkisar hanya melaksanakan undang-undang Syariah tetapi lebih luas daripada itu. Ini selari dengan apa yang diungkapkan oleh Khurshid Ahmad yang menyatakan bahawa Islamisasi bukan hanya berkisarkan undang-undang Syariah tetapi ia lebih daripada itu. Ia mesti melalui proses tertentu, persepsi baru, komitmen, trasnformasi moral dan melibatkan masyarakat secara menyeluruh.
Bukan itu sahaja, sedikit kejayaan yang dipamerkan oleh golongan pembaharuan di Turki telah memberikan satu anjakan pemikiran di mana pendekatan yang lebih bersifat pro-rakyat, mengutamakan kebajikan, tadbir urus yang baik dan efisyen, politik yang stabil serta perkembangan ekonomi menjamin kepercayaan masyarakat. Revolusi Tahrir di Mesir dan Revolusi Jasmin di Tunisia secara jelas menunjukkan bahawa masyarakat lebih mengutamakan kebajikan dan keperluan asas dalam kehidupan berbanding perlaksanaan undang-undang Syariah. Kepercayaan dan sokongan masyarakat lebih bergantung kepada sumbangan kerja sosial dan program kebajikan dan bukan semata-mata retorik untuk menegakkan syiar Islam.
Generasi Kedua Kebangkitan Islam juga memahami dan akur bahawa sokongan yang mereka perlukan untuk melaksanakan agenda pembaharuan adalah menerusi sistem demokrasi. Rashid al-Ghannoushi telah membuat pendekatan yang mengejutkan ramai pihak apabila tidak mendahulukan pelaksanaan hudud dalam agenda pemerintahan di bawah parti el-Nahda walaupun telah memenangi pilihanraya. al-Ghannoushi berpandangan bahawa apa yang perlu didahulukan ielah memperbaharui amalan demokrasi, al-hurriyyah dan Negara yang bebas rasuah. Mana mungkin hudud dapat dilaksanakan sekiranya sistem yang diamalkan adalah korup dan dibelenggu masalah rasuah.
ABIM DAN KEBITARAAN
6 Ogos 1971 merupakan tarikh yang begitu besar maknanya kepada kita semua. Pada tahun ini ABIM akan menyambut harilahirnya yang ke-45 ABIMN9 hari lahir yang ke-43. Lebih 45 tahun yang lalu, jemaah ini telah dilahirkan atas dasar Islah dan tajdid. Hingga ke hari ini, kita masih istiqamah meneruskan perjuangan menegakkan kebenaran dan keadilan dengan visi yang begitu jelas iaitu ‘Membina Dan Memimpin Tamadun Khayra Ummah’. Visi ini diperkukuhkan dengan misi ABIM iaitu menjadi ‘Gerakan Islam Yang Komprehensif untuk Merealisasikan Cita-cita Islamiyyah’
ABIM adalah sebuah gerakan yang bertunjangkan ilmu ‘knowledge-based’ dan mengambil pendekatan wasatiyah (kesederhanaan) berasaskan kepada realiti masyarakat setempat di samping memegang teguh prinsip-prinsip Islam serta kesepaduan ilmu, iman dan amal dalam kerangka pembangunan manusia. Peranan dan respon ABIM ini adalah hasil evolusi menerusi interaksi dengan masyarakat secara langsung menerusi dinamika sosio-politik dan budaya.
Di samping mengakui wujudnya persepsi negatif terhadap kerelevanan gerakan Islam, ABIM sebagai salah sebuah organisasi yang berpengaruh di Malaysia menyaksikan sesuatu yang sedikit berbeza. Dengan perkembangan terkini yang dilihat, ABIM kini seakan kembali mendapat momentum yang dimilikinya pada zaman kegemilangannya di sekitar 70an dan 80an. Walaupun dengan persaingan daripada beberapa organisasi yang lebih muda, ABIM kini terus mendapat kepercayaan dan sokongan daripada pelbagai pihak dengan menyaksikan ribuan anak muda sudah mula terpaut hati dengan pendekatan dakwah ABIM yang bersifat sejagat, wasatiyah, berpaksikan keilmuan dan intelektual serta mengangkat karamah insaniyah dengan membawa mesej Rahmatan Lil’Alamin. Ini dinukilkan sendiri oleh pakar dan tokoh sejarah tanahair yang juga pengkaji gerakan Islam, Dato’ Profesor Redzuan Othman semasa Ijtima’ Harakiy 2015 di mana beliau sendiri menyatakan bahawa kini tiba masanya untuk ABIM memikirkan strategi dan perancangan masa depan untuk menghadapi dan mendepani Kebangkitan Islam Jilid 2.0. Bukan itu sahaja, kuasa-kuasa besar dunia menerusi kedutaan mereka di tanahair sudah kembali menjalinkan hubungan dengan pimpinan ABIM yang pastinya memberikan petanda mengenai pengaruh ABIM dalam masyarakat. Aktivis ABIM juga kerap terpilih mewakili negara di peringkat nasional mahupun antarabangsa dalam pelbagai perkara termasuk menggondol anugerah berprestij di peringkat negeri, kebangsaan dan antarabangsa.
Dinamika perjuangan ABIM dapat dilihat menerusi slogan dan pendekatan dakwah sepanjang penubuhannya sehingga ke hari ini. Slogan Menegakkan Kebenaran dan Keadilan, Jurubicara Umat dan Islam Sebagai Cara Hidup, Wasatiyul Islam, Manhaj Maliziy dan Mensejahterakan Malaysia Dengan Dakwah secara jelas menunjukkan bagaimana ABIM terus relevan memberikan sumbangan kepada umat. Bukan itu sahaja, demi menegakkan keadilan, ABIM berani mengambil keputusan tidak popular dan memberikan implikasi bessar seperti terlibat dalam gerakan reformasi.
ABIM juga terus istiqamah membentuk fikrah umat. Adalah menjadi peranan ABIM untuk membentuk pemikiran masyarakat yang berjiwakan al-Quran. Generasi atau masyarakat yang berminda al-Quran ini akan mempunyai jati diri yang kuat dan mampu untuk meneruskan agenda kebangkitan Islam. Kekuatan intelektual tanpa sentuhan al-Quran hanya akan melahirkan modal insan yang bermasalah dan tidak dapat memenuhi aspirasi umat.
ABIM juga secara proaktif mendidik masyarakat mengenai politik beretika. Politik yang bersifat sivil dan demokratik berpaksikan ijtihad, mengiktiraf ‘pluralisme politik’, menekankan kepentingan tadbir-urus pemerintahan tata-kelola yang baik. ABIM telah mengetengahkan banyak idea segar seperti konsep Negara Sivil atau Dawlah Madaniyah berbanding Negara Islam seperti yang digagaskan oleh kebanyak Generasi Awal Kebangkitan Islam. Dalam aspek ini, ABIM telah mempopularkan beberapa istilah penting bagi mendepani realiti hari ini seperti konsep al-Ukhuwat al-Muwatanah, al-Ukhuwat al-Insaniyah dan dar al-Da’wah. Dengan ruang lingkup tasawwur dakwah yang bersifat universal dan kontemporari inilah yang akan dapat memberikan nafas baru bagi setiap gerakan dakwah. Dalam hal ini, usaha-usaha ke arah penyegaran semula tasawwur dakwah melalui konsep al-Ukhuwat al-Muwatanah, al-Ukhuwat al-Insaniyah dan dar al-Da’wah ini merupakan satu tuntutan pemikiran bagi setiap daie’, gerakan dakwah termasuk institusi kerajaan dan bukan kerajaan yang terlibat dalam usaha mentarbiyah dan menta’dib masyarakat.
Dengan pengalaman luas sebagai antara gerakan Islam paling awal yang menjadi pencetus kepada kebangkitan Islam di Malaysia, ABIM memiliki beberapa kelebihan menerusi kebitaraan dalam pelbagai aspek. Ini merangkumi kebitaraan pendidikan, pemikiran dan intelektual, aktivisme, tarbiyah dan latihan, hubungan antara agama, fiqh wanita, politik dan demokrasi dan hal ehwal antarabangsa.
Kebitaraan Pendidikan
ABIM terkenal dengan visi sebagai Peneraju Agenda Pendidikan Umat menerusi pendidikan al Hikmah. Dianggarkan ABIM mempunyai lebih 23,500 pelajar di seluruh Negara dengan 1,015 bilangan pendidik. ABIM juga mempunyai 42 tahfiz, 13 Sekolah Rendah Islam, lima Sekolah Menengah Islam dan satu institusi pengajian tinggi. Ini tidak termasuk ratusan Taski atau pendidikan Pra-Sekolah yang ada sejak 1970an lagi. Bahkan, beberapa institusi dan sekolah baru bakal ditubuhkan di seluruh Malaysia. Menerusi pendidikan ABIM ini, telah ramai tokoh dan pemimpin yang dilahirkan memberikan sumbangan dalam pelbagai bidang.
Kebitaraan Pemikiran dan Intelektual
Pembudayaan ilmu dalam masyarakat merupakan ‘niche’ atau ciri utama ABIM. Tradisi intelektual ABIM adalah bersifat inklusif iaitu sangat dekat dengan masyarakat dan umat. Bukan sahaja dilihat pada kualiti ilmu pengetahuannya tetapi juga peranannya dalam pembangunan umat dan sejauh mana ia mampu memberi sumbangan kepada masyarakat. Tokoh ilmuan dan intelektual ABIM yang prolifik dan terkehadapan sering menjadi rujukan ramai. Buku-buku terbitan ABIM dan terjemahan terus menjadi rujukan dan diwacanakan dalam masyarakat sehingga hari ini.
Kebitaraan Aktivisme Kesukarelaan
Pengalaman 45 tahun dalam aktivisme kesukarelaan adalah sesuatu yang sangat berharga. Bantuan kemanusiaan di dalam negara dan luar negara seperti Bosnia, Myanmar, Afghanistan, Pakistan, Palestin, Syria, Filipina dan negara-negara lain di seluruh dunia membuktikan ABIM adalah gerakan yang mempunyai kekuatan pelbagai aspek. Pengetahuan dari aspek advokasi, kemanusiaan, kebajikan, kesihatan dan pengurusan bencana alam seperti banjir dan gempa bumi diiktiraf masyarakat dan badan antarabangsa.
Kebitaraan Tarbiyah dan Latihan
ABIM mempunyai modul dan silibus tersendiri dalam aspek tarbiyah dan latihan. Pengukuhan kualiti pimpinan dan ahli agar seimbang jasmani, emosi, rohani dan intelek. Pimpinan dilatih agar lebih ‘Visionary’. Ahli dididik dengan pengkhususan berdasarkan bakat, pengetahuan dan minat. Pendekatan tarbiyah yang segar dan intensifikasi latihan yang dinamik dilaksanakan secara berterusan.
Kebitaraan Fiqh Wanita
ABIM sentiasa mengangkat martabat wanita dan sangat serius melaksanakan agenda pemerkasaan wanita dalam masyarakat. ABIM menganggap kemajuan wanita adalah kemajuan negara. Dalam era ini, wanita berpendidikan menjadi antara penentu kepada kemajuan institusi keluarga. ABIM sejak dari awal penubuhannya terus memberikan sumbangan kepada pembangunan wanita termasuk mendidik masyarakat dari aspek fiqh wanita.
Kebitaraan Hubungan Antara Agama
Antara isu utama yang membelenggu masyarakat pada hari ini adalah konflik hubungan antara agama. ABIM mengambil perhatian serius isu ini dan terlibat secara langsung dengan agenda mempromosi keharmonian hubungan antara agama sejak dari awal penubuhannya. Menerusi beberapa inisiatif di peringkat nasional dan antarabangsa, pelbagai program dan aktiviti memupuk keharmonian beragama. Di samping komited dan istiqamah mempertahankan kesucian agama Islam dan ketinggianNya, ABIM meneruskan usaha dakwah dengan memelihara dan menjaga keharmonian hubungan antara agama.
Kebitaraan Politik dan Demokrasi
Mahu tidak mahu, tidak dapat dinafikan betapa kuasa politik memainkan peranan yang penting dalam kehidupan bernegara dan bermasyarakat. ABIM sentiasa terkehadapan mendidik masyarakat memahami dinamika politik beretika dan fungsinya kepada rakyat dalam kerangka sistem demokrasi. Wacana segar mengenai politik dari perspektif Islam termasuk fiqh demokrasi dianjurkan secara berterusan. Ini diikuti dengan kajian dan penyelidikan berkaitan demokrasi dan politik yang dilaksanakan. ABIM terlibat secara langsung dan tidak langsung dengan pembuat dasar, pelaksana dasar kerajaan termasuk berinteraksi secara aktif dengan pelbagai parti politik yang berlainan latarbelakang.
Kebitaraan Hal Ehwal Antarabangsa
ABIM adalah antara gerakan yang dikenali di seluruh dunia. ABIM memiliki jaringan yang sangat luas dengan gerakan Islam di seluruh dunia. Malahan, terdapat hubungan yang sangat akrab dengan beberapa gerakan Islam di beberapa negara yang telah menghasilkan pelbagai sinergi dan kerjasama dakwah secara berterusan. Berbanding dengan sesetengah gerakan yang ada dilihat anti-barat, anti-sekular dan anti-liberalisme, ABIM mengambil pendekatan berbeza. Daripada dilabel sebagai gerakan yang anti-barat dan melabel pihak lain sebagai sekular, liberalisme dan sebagainya, ABIM mengambil pendekatan ‘constructive engagement’ dengan barat dan pihak yang berkaitan menerusi dialog dan pelbagai program. Dalam hal ini, ABIM cuba menunjukkan dan mempertontonkan keindahan Islam itu bersandarkankan nas dan konteks sebagai agama yang mengiktiraf kepelbagaian pemikiran. ABIM sentiasa terkehadapan menjadi jurubicara umat dalam memperjuangkan hak dan membela nasib rakyat. Ini dapat dilihat menerusi kenyataan-kenyataan yang dibuat ABIM dalam isu antarabangsa sepanjang penubuhannya hingga ke hari ini termasuk penganjuran konferen, seminar dan dialog di peringkat antarabangsa.
WISDOM (HIKMAH) PENENTU MASA DEPAN KEBANGKITAN ISLAM
Immanuel Kant ada menyebut bahawa ‘Science is organised knowledge and wisdom is organised life’. Ini bermakna pengetahuan sahaja tidak mencukupi dalam kehidupan. Apa yang lebih penting adalah ‘wisdom’ atau hikmah yang akan menjadi penentu masa depan dan halatuju kebangkitan Islam. Inilah yang mesti dijadikan panduan kepada Generasi Kedua Kebangkitan Islam dalam merencanakan perjuangan. Pendekatan berhikmah ini dinukilkan Allah swt dalam al-Quran menerusi firmannya dalam surah al-Nahl ayat 125 yang bermaksud: Serulah (manusia) kepada jalan Tuhan-mu dengan hikmah dan pelajaran yang baik dan bantahlah mereka dengan cara yang baik. Sesungguhnya Tuhanmu Dialah yang lebih mengetahui tentang siapa yang tersesat dari jalan-Nya dan Dialah yang lebih mengetahui orang-orang yang mendapat petunjuk
Mengambil kira realiti, pendekatan berhikmah harus didasarkan kepada realiti dan waqi’ serta yang paling utama al-awlawiyyat atau keutamaan. Sesungguhnya suasana yang kondusif adalah keperluan utama menjayakan agenda perubahan. al-Awlawiyyat ini menuntut kita untuk mendahulukan apa yang berhak didahulukan. Ilmu memahami keutamaan ini adalah sangat penting bukan sahaja kepada fuqaha atau ulama ianya juga penting kepada setiap individu dan institusi termasuk kerajaan.
Kebangkitan Islam yang didasarkan hikmah juga sangat sinonim dengan kefahaman dan keupayaan untuk menyeimbangkan antara maslahah dan mafsadah. Pengetahuan mendalam ilmu maslahah dan mafsadah, memahami keadaan semasa dan aspek khusus berkaitan dengan sesuatu permasalahan.Yusuf al-Qaradhawi menyarankan untuk meninjau semula beberapa pandangan ulama terdahulu kerana ianya kemungkinan sesuai pada zaman tertentu. Perubahan kepada sebarang hukum ini mestilah berdasarkan perubahan kepada maslahah, uruf dan tempat. Sebagai contoh peraturan yang ditetapkan oleh Khalifah Umar Abdul Aziz untuk membezakan ahl al dhimmah melalui perbezaan pakaian sudah pasti tidak sesuai lagi untuk diamalkan pada waktu ini.
Hikmah juga merujuk kepada kaedah dan pendekatan beransur-ansur yang berorientasikan wasatiyah. Minda umat keseluruhannya harus dipersiapkan untuk sedia menerima perubahan. Islam merupakan agama yang mengutamakan pendekatan wasatiyah (kesederhanaan). Pendekatan kesederhanaan ini memperlihatkan Islam sebagai agama yang berhikmah. Manifestasi wasatiyah ini bukan sahaja dituntut dalam bentuk individu tetapi lebih utama mewujudkan umat dan masyarakat yang mengamalkan wasatiyah ‘ummatan wasatan’. Ini dinukilkan oleh Allah SWT di dalam al Quran yang bermaksud:
“Dan demikianlah (sebagaimana Kami telah memimpin kamu ke jalan yang lurus), Kami jadikan kamu (wahai umat Muhammad) satu umat yang pilihan lagi adil, supaya kamu layak menjadi orang yang memberi keterangan kepada umat manusia (tentang yang benar dan yang salah) dan Rasulullah (Muhammad) pula akan menjadi orang yang menerangkan kebenaran perbuatan kamu”. (al-Baqarah; 143).
Pendekatan wasatiyah menolak sebarang sikap ekstrem dan gerakan yang berbentuk keganasan. Dalam konteks Malaysia, pendekatan wasatiyah menolak elemen yang berlebihan dalam beragama (al-ghuluw) seperti anasir yang boleh menyalakan api perkauman dan tindakan yang menceroboh hak peribadi seseorang. Pendekatan wasatiyah ini juga menolak ketaksuban terhadap pemimpin tertentu dan hanya mengiktiraf pemimpin yang amanah dan bertanggungjawab.
Islam adalah agama rahmah alamiah kepada seantero alam. Kualiti kesejagatan yang ada pada Islam ini yang menjadi asas kepada ciri ‘inclusiveness’ di mana Islam meraikan keunikan kelainan budaya, perbezaan tradisi, kepelbagaian bahasa dan ketinggian tamadun. Nilai kesejagatan dalam Islam ini menjadikan ia relevan dan bersesuaian dengan kehidupan manusia pada setiap masa tempat dan kelainan bangsa serta budaya. Islam mengiktiraf kepelbagaian menerusi ciri kesejagatan ini di mana nilai-nilai dan prinsip-prinsip syariat mengangkat keadilan sebagai neraca utama dalam pentadbiran dan kehidupan. Allah SWT berfirman di dalam al-Quran yang bermaksud:
“Segala puji tertentu bagi Allah, Tuhan yang memelihara dan mentadbirkan sekalian alam.” ( al-Fatihah: 2).
Al-Hurriyyah atau kebebasan merupakan salah satu daripada aspek yang menunjukkan mesej rahmatan lil’alamin. Karya al-Ghannoushi bertajuk al-Hurriyah al-‘Ammah fi al-Dawlah al-Islamiyyah (Kebebasan Umum dalam Negara Islam) mengandungi wacana penting pemikiran politik Islam kontemporari. Hal ini juga diungkapkan secara serius oleh beliau dalam karyanya yang lain bertajuk ”al-Dimuqratiah wa al-Huquq fi al-Islam”. Kebebasan dalam Islam mestilah seiring dengan keadilan. Konsep hurriyah wa al-adalah adalah menjadi tunggak kepada setiap aspek kehidupan. Ini dijelaskan dalam al Quran yang bermaksud:
“Hai orang-orang yang beriman hendaklah kamu jadi orang-orang yang selalu menegakkan (kebenaran) kerana Allah, menjadi saksi dengan adil. Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Berlaku adillah, karena adil itu lebih dekat kepada takwa. Dan bertakwalah kepada Allah, sesungguhnya Allah Maha Mengetahui apa yang kamu kerjakan”. (al-Ma‘idah; 8).
Konsep’huquq al-insan’ dan ’karamah insaniyah’ seharusnya diangkat menjadi dasar kepada pendekatan berhikmah. Ini bertepatan dengan ruh ayat 70 surah al Isra yang bermaksud ”Dan sesungguhnya telah Kami muliakan anak-anak Adam”. Ayat ini dengan tegas mengatakan bahawa Allah memuliakan manusia dan mengiktiraf karamah insaniyah. Sejarah telah menyaksikan sendiri deklarasi hak asasi manusia lebih 1400 tahun yang lalu ketika Rasulullah SAW menyampaikan khutbah nya yang agung semasa hujjatul wida’. Rasulullah SAW dengan jelas menyampaikan mesej yang memberi peringatan kepada semua umat manusia dengan sabdanya; ”Sesungguhnya darah kamu, harta benda kamu dan kehormatan kamu adalah suci sesuci hari kamu ini, pada bulan kamu ini dan di negeri kamu ini”. Berbeza dengan falsafah hak asasi Barat yang berasaskan kepada konstruk sosial, huquq al insan dan karamah insaniah dalam Islam merupakan anugerah dan ketetapan Ilahi bersumberkan wahyu.
Sebagai sebuah badan dakwah, pendekatan al-Rahmah (kasih sayang) dan al-Rifq (lemah lembut) sepatutnya dijadikan asas pertimbangan. Pendekatan kasih sayang dan lemah lembut ini menuntut semua untuk tidak berlaku syadid al-qaswah atau kekerasan. Al-rahmah dan al-rifq inilah yang menjadi amalan dan sunnah Rasulullah saw yang telah membuka hati ramai manusia untuk memeluk Islam. Pendekatan mengambil pandangan yang lebih mudah dan realistik dengan keadaan semasa.
Pendekatan berhikmah juga meletakkan maqasid al-Shari’ah sebagai dasar dan kayu ukur kepada gerakan Islam. Pelaksanaan syari`at (tatbiq al-shari`ah) misalnya mestilah mengambil kira semua aspek Syariat sebagai cara hidup yang lengkap (the complete way of life) yang mengatur segala dimensi kehidupan manusia: hubungannya dengan Tuhan dan hubungannya dengan sesama manusia sebagaimana yang diperincikan dalam pelbagai disiplin ilmu seperti`ibadat, munakahat, mu`amalat dan jinayat. Dengan demikian konsep pelaksanaan syari`a difahami dalam pengertian luas, termasuk dimensi hukum-hakamnya, semangatnya, akhlaknya, dan maqasidnya iaitu objektif pemeliharaan agama, jiwa, akal, keturunan dan harta.
PENUTUP
Generasi awal kebangkitan Islam telah memberikan sumbangan mereka kepada umat. Namun, idea dan pemikiran generasi pertama kebangkitan Islam ini semakin hari dilihat tidak lagi bersesuaian dengan realiti yang ada pada dunia hari ini. Ini dibuktikan dengan tragedi kegagalan dan penggagalan gerakan Islam di dunia Islam sehinggakan Islam itu sendiri dilihat bermasalah. Fenomena ini telah mencetuskan satu wacana baru yang dipelopori oleh generasi baru kebangkitan Islam. Pemikiran dan pendekatan generasi baru ini adalah lebih bersifat terbuka, realistik dan mengambil pendekatan yang bersifat universal meraikan kepelbagaian. Bagi memastikan gerakan Islam terus relevan, ‘wisdom’ atau hikmah yang akan menjadi penentu kepada sejauh mana relevannya dinamika wacana baru gerakan Islam oleh generasi kedua kebangkitan Islam.
Dunia hari ini penuh dengan cabaran yang serba hebat. Dalam era abad ke-21 ini, dengan cabaran dalaman dan luaran, menuntut untuk gerakan Islam membuat perancangan membuat persiapan dengan berhikmah. Sekiranya masih tidak bersedia, alpa dan tidur lena dan tiada perancangan serta usaha-usaha untuk mendepani cabaran dan realiti ini, dikhuatiri gerakan Islam akan terus ketinggalan dan dianggap tidak relevan di masa depan. Segala apa yang diusahakan hari ini sebenarnya adalah untuk hari esok sebagai bekalan di akhirat sepertimana yang dinukilkan dalam al-Quran, surah al-Hasyr, ayat 18:
“Wahai orang-orang beriman, bertaqwalah kepada ALlah, dan hendaklah setiap orang memperhatikan apa yang hendak diperbuatnya untuk hari esok (Hari Akhirat), dan bertaqwalah kepada Allah, sungguh Allah Maha Teliti terhadap apa yang kamu kerjakan.
Sesuai dengan ciri Islam bersifat sejagat (universal) dan rahmat (mercy) kepada sekalian alam, maka sudah semestinya setiap perancangan dan strategi sekarang dan masa depan adalah sesuatu yang perlu dikaji dan diwacanakan secara serius dan menyeluruh. Ia pastinya akan memberikan sumbangan yang amat bernilai ke arah mewujudkan model dan pendekatan kebangkitan Islam gelombang kedua yang benar-benar mengangkat dan memperlihatkan ciri-ciri kerahmatan Islam itu sendiri.
Akhir kata, di kesempatan ini, saya ingin memohon maaf atas segala kesalahan dan kesilapan serta kelemahan sepanjang menerajui ABIMN9. Saya ingin menzahirkan rasa terima kasih tidak terhingga kepada semua warga ABIMN9 dan PPINS yang menjayakan Muktamar pada hari ini. Izinkan juga untuk saya mengambil peluang ini untuk merakamkan setinggi-tinggi penghargaan kepada seluruh hadirin dan hadirat, tetamu, muktamirin, muktamirat dan semua yang sudi melapangkan masa menghadiri Muktamar kali ini.
Wallahua’lam.
18 Syawal 1437H/ 23 Julai 2016M.
Islamic finance news
Leave a comment
Post navigation
AUTHOR
DR. ZULKIFLI HASAN
Menu
Welcome to My Blog of Knowledge

About Me

Professional Background

My Journal

My Selected Publication

My Course Outline

My Lecture Note

My Recommended Reading

My Statute

My Case Report

My Guideline

My Idea

My Thought

My ‘Quest for Meaning’

My Activity

My Conference

My Corporate Governance Network

My Distance Learning

My E-Fatwa

My E-Lecture Series

My Guidance

My Hyperlink

My Key Terms and Concepts

Islamic Science University of Malaysia

Archives

My Movie
Search
Al-Baqarah, 2:275
Calendar
July 2016

M

T

W

T

F

S

S

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31
« Jun
Sep »
Academic
Centre for Islamic Area Studies at Kyoto University

Durham Islamic Finance Programme

Harvard University Islamic Finance Project

IIUM Institute of Islamic Banking and Finance

INCEIF

International Institute of Islamic Economics

International Shari'ah Research Academy for Islamic Finance

MIHE
Blogroll
Abdullah Saeed

Mahmud El-Gamal

Mohammad Obaidullah

Monzer Kahf

Muhammad Nejatullah Siddiqi

Muhammad Umer Chapra

Sheikh Ahmad Raysuni

Sheikh Imran Hossein

Sheikh Muhammad Afifi Al Akiti

Sheikh Muhammad Said Ramadhan al-Buthi

Sheikh Muqbil Haadee

Sheikh Salman Audah

Sheikh Tariq Ramadan

Sheikh Wahbah al-Zuhayli

Sheikh Yusuf al-Qaradawi

Syed Hossein Nasr

Zakir Naik
Higher Education
Association of African Universities

Consortium for North American Higher Education Collaboration

Education International

Higher Education in Malaysia

UNESCO

University and College Union
Institutional Infrastructure for Islamic Finance
Accounting and Auditing Organization for Islamic Financial Insitutions

General Council of Islamic Banks and Financial Institutions

International Islamic Financial Market

Islamic Development Bank

Islamic Financial Services Board

Islamic International Rating Agency

Islamic Research and Training Institute

Liquidity Management Centre
Islamic Finance Worldwide
Islamic Finance in Germany

Islamic Finance Indonesia

Islamic Finance Turkey
Muslim Activist
Fethullah Gulen

Hamza Tzortzis

Hamza Yusuf

Lauren Booth

Yahia Abdul Rahman

Yvonne Ridley
Muslim Da'wah Movement
ABIM Negeri Sembilan

Islamic Society of North America

Minda Madani

Muslim Brotherhood

Muslim Council of Britain

Muslim Student Association of Japan

Swiss Muslim Society
My Hobby
Muslim Soccer Blog

Ulama Nusantara
My Malaysia
Centre for Policy Initiative

Centre for Public Policy Studies

Institute of Strategic and International Studies

Malaysian Institute of Economic Research

Socio-Economic and Environmental Research Institute
My Usrah
ABIM

Baytulkifli

Hanif's Family

Malaysian Durham Scholars

MISG
Website on Islamic Finance
Al Huda

Al Sukuk

Global Islamic Finance Centre

Invest Halal

Islamic Business Research Centre

Islamic Finance

Islamic Finance Asia

Islamic Finance Blogspot

Islamic Finance Information Service

Islamic Finance Resources

Muslim Investor

Muslim Net

My Professional Group Directory

Opalesque Islamic Finance

Westlaw Business Islamic Finance
Categories
Islamic finance news

Muslims News

My Publication

My recent publication

My Story

My Thought

News

Palestine

Poem
Blog Subscriptions
Enter your email address to follow this blog and receive notifications of new posts by email.
Email Address:
Sign me up!
Blog Stats
565,904 hits
Recent Comments
DR. ZULKIFLI HASAN on
FIQH JIHAD ASAS MEMAHAMI KRISI…

Muhammad Khaliff on
FIQH JIHAD ASAS MEMAHAMI KRISI…

asma
on
Islamic finance: Attractive fo…

brosafwan
on
Islamic body goes global to fi…

Siti on
Guru Sebagai Murabbi, Mudarris…

Hasnan Daud (HD)
on
Tajdid and Mujaddid

asma on
IMF endorses Islamic finance,…

DR. ZULKIFLI HASAN on
Letter from Yusuf al Qaradawi…

Aiman Achim
on
Letter from Yusuf al Qaradawi…

Aiman Achim
on
Letter from Yusuf al Qaradawi…
Top Clicks
islamonline.net/servlet/S…

zulkiflihasan.files.wordp…

zulkiflihasan.files.wordp…

zulkiflihasan.files.wordp…

zulkiflihasan.files.wordp…
Top Posts
Guru Sebagai Murabbi, Mudarris, Mualim, Muaddib Dan Mursyid “Selamat Hari Guru”

MEMAHAMI KONSEP “SUMPAH” DALAM ISLAM

Tajdid and Mujaddid

Top 100 Companies of the Muslim World: 2010 DS100 Ranking

MEMAHAMI ISU ISLAMOFOBIA: ANTARA PERSEPSI DAN REALITI
Archives
February 2018

June 2017

February 2017

January 2017

December 2016

October 2016

September 2016

July 2016

June 2016

April 2016

February 2016

January 2016

December 2015

November 2015

October 2015

September 2015

August 2015

July 2015

June 2015

May 2015

April 2015

February 2015

January 2015

December 2014

November 2014

October 2014

September 2014

August 2014

July 2014

June 2014

May 2014

April 2014

March 2014

February 2014

January 2014

December 2013

November 2013

October 2013

September 2013

August 2013

July 2013

June 2013

May 2013

April 2013

March 2013

February 2013

January 2013

December 2012

November 2012

October 2012

September 2012

August 2012

July 2012

June 2012

May 2012

April 2012

March 2012

February 2012

January 2012

December 2011

November 2011

October 2011

September 2011

August 2011

July 2011

June 2011

May 2011

April 2011

March 2011

February 2011

January 2011

December 2010

November 2010

October 2010

September 2010

August 2010

July 2010

June 2010

May 2010

April 2010

March 2010

February 2010

January 2010

December 2009

November 2009

October 2009

September 2009

August 2009

July 2009

June 2009

May 2009

April 2009

March 2009

February 2009

January 2009

December 2008

November 2008

October 2008

September 2008

August 2008

July 2008

June 2008
Categories
Islamic finance news
Muslims News
My Publication
My recent publication
My Story
My Thought
News
Palestine
Poem
Blog at WordPress.com.
Cookie Policy
Follow

Following

BLOG OF KNOWLEDGE (Shari'ah, Law, Islamic Finance and Muslim News)

Join 235 other followers

												Sign me up

Already have a WordPress.com account?
Log in now.
BLOG OF KNOWLEDGE (Shari'ah, Law, Islamic Finance and Muslim News)

Customize

Follow

Following

Sign up

Log in

Report this content

View site in Reader

Manage subscriptions

Collapse this bar


BLOG OF KNOWLEDGE (Shari'ah, Law, Islamic Finance and Muslim News)
Shari'ah, Law, Islamic Finance and Muslim News
Daily Archives: April 1, 2015
April 1, 2015
DR. ZULKIFLI HASAN
QAZAF DAN KAITANNYA DENGAN TUDUHAN LIWAT MENURUT PERSPEKTIF UNDANG-UNDANG
QAZAF DAN KAITANNYA DENGAN TUDUHAN LIWAT MENURUT PERSPEKTIF UNDANG-UNDANG
Zulkifli Hasan
Pendahuluan
Mutakhir ini masyarakat umum disajikan dengan berita-berita sensasi mengenai kes yang telah diputuskan di Mahkamah Persekutuan Malaysia antara PP v Dato’ Seri Anwar Ibrahim. Kewujudan beberapa pihak yang teruja untuk memberikan penerangan mengenai kes tersebut di seluruh Malaysia secara percuma menjadikan ia lebih sensasi dan menimbulkan begitu banyak persoalan. Kes yang didakwa sebelum ini tidak melibatkan unsur politik, kini semakin terserlah seakan ada agenda politik disebaliknya. Penafian demi penafian hanya semakin membenarkan tanggapan dan persepsi umum mengenai kewujudan unsur politik berkaitan dengan kes tersebut.
Walau apapun, unsur politik bukanlah menjadi isu utama dalam hal ini, apa yang menjadi kerisauan adalah potensi berlakunya Qazaf secara berleluasa tanpa disedari. Umat Islam secara tidak sedar berkemungkinan boleh terjerumus melakukan kesalahan ini sekiranya ia tidak dibendung. Kesannya adalah begitu signifikan apabila melibatkan aspek kesaksian dan keruntuhan moral serta berpotensi menjadi kanser kepada keharmonian institusi keluarga dan masyarakat. Ia juga sangat berkait rapat dengan tuntutan memelihara keaiban dan maruah selaras dengan prinsip maqasid Syariah.
Mengambil perhatian perkara ini dengan serius, penulis ingin berkongsi pandangan mengenai isu ini dengan tujuan agar ia boleh dijadikan sebagai antara pencerahan kepada beberapa persoalan berkaitan dengan kerelevanan liwat dalam kes Qazaf di Mahkamah Syariah. Artikel ringkas ini hanya membincangkan secara umum beberapa persoalan mengenai kesalahan Qazaf dan kaitannya dengan liwat dengan merujuk kepada peruntukan undang-undang. Penting untuk diingatkan bahawa penulisan ini tidak bermaksud untuk membicarakan topik ini secara menyeluruh dan mendalam mahupun menyentuh segenap aspek ruang lingkup Qazaf. Rujukan lanjut kepada kitab-kitab muktabar, enakmen dan akta berkaitan serta makalah yang relevan perlu dilakukan bagi memastikan kefahaman yang lebih baik bagi memahami isu yang dibincangkan.
Beberapa Persoalan Mengenai Kesalahan Qazaf dan Kaitannya Dengan Kesalahan Liwat
Persoalan demi persoalan ditimbulkan mengenai kes Qazaf ini dan ini merangkumi aspek hukum syarak dan undang-undang. Antara yang menjadi persoalan utama adalah berkenaan dengan kerelevenan Qazaf dalam kes melibatkan tuduhan liwat sama ada menurut perspektif Syariah mahupun undang-undang yang diperuntukkan di bawah enakmen negeri-negeri. Masyarakat juga ingin tahu mengenai prosiding kes Qazaf di Mahkamah Syariah dan bagaimanakah Mahkamah boleh membicarakan dan mendengar kes seumpama ini. Ini merupakan antara beberapa persoalan yang menjadi perbincangan dan perdebatan di mana sekiranya tidak ditangani dengan baik akhirnya boleh menimbulkan pelbagai spekulasi dan kekeliruan.
Sehubungan dengan perkembangan semasa terutama penganjuran program penerangan kes yang telah diputuskan di Mahkamah Persekutuan pada Februari lalu, baru-baru ini, seorang aktivis berlatarbelakang agama diikuti oleh beberapa pihak lain atas dasar tanggungjawab telah membuat laporan kepada Jabatan Agama Islam Selangor dan Pulau Pinang mengenai potensi kesalahan Qazaf terhadap seorang individu ternama. Laporan ini telah mendapat liputan meluas pelbagai pihak. Namun yang sangat menarik adalah pandangan awal Menteri bertanggungjawab dalam hal ehwal agama yang menyatakan bahawa Qazaf hanya merujuk tuduhan zina dan bukan liwat. Pandangan ini merujuk kepada peruntukan dalam Enakmen Kesalahan Jenayah Syariah Negeri-negeri yang hanya merujuk kesalahan zina atau persetubuhan haram di antara lelaki dan perempuan.
Sebelum ini, percubaan untuk mendapatkan perintah Mahkamah Syariah untuk meminta pendakwa syarie memulakan prosiding Qazaf telah ditolak oleh Mahkamah Syariah dalam kes yang sama. Mahkamah telah menolak rayuan pemohon dengan alasan bahawa  sebarang campur tangan dalam urusan pendakwaan boleh dilihat sebagai suatu maksiat dan mahkamah tidak boleh bertolak ansur dengan sebarang perbuatan maksiat. Mahkamah juga memutuskan bahawa Ketua Pendakwa Syarie perlu menggunakan pertimbangan professional dan mesti dilihat adil, bebas dan tidak melibatkan pandangan peribadi atau fahaman politik dalam melaksanakan tugasnya. Mahkamah melihat sebarang urusan campur tangan daripada mana-mana pihak termasuk pihak ketiga atau hakim dilihat sebagai satu maksiat. Mahkamah sebulat suara menolak permohonan untuk mengeluarkan perintah tersebut.
Berikutan dengan perkembangan dan kes yang diputuskan oleh Mahkamah Syariah dalam isu Qazaf di atas, ia telah menimbulkan persoalan yang signifikan dari sudut hukum syarak dan undang-undang. Persoalan-persoalan ini boleh dirumuskan kepada lima isu utama iaitu (i) Apakah Perspektif Hukum Syarak Mengenai Qazaf Dalam Kes Tuduhan Liwat?; (ii) Apakah Menuduh Orang Lain Melakukan Liwat Secara Paksa Dianggap Qazaf?; (iii) Adakah Qazaf Masih Relevan Dalam Kes Tuduhan Liwat Terhadap Seseorang yang Telah Disabitkan Kesalahan Seks Luar Tabii di Mahkamah Sivil?  (iv) Adakah Peruntukan Undang-undang Mengenai Qazaf Merangkumi Kesalahan Menuduh Orang lain melakukan Liwat atau Ia Terhad Hanya Pada Kesalahan Zina?; dan (iv) Apakah Prosiding Qazaf Dalam Kes Tuduhan Seseorang Melakukan Liwat?.
Apakah Perspektif Hukum Syarak Mengenai Qazaf Dalam Kes Tuduhan Liwat?
Qazaf merupakan sesuatu kesalahan yang unik dan berlainan dengan kesalahan jenayah Syariah yang lain dalam Islam. Ia bertujuan untuk melindungi maruah dan kehormatan seseorang yang menjadi antara salah satu aspek utama yang perlu dipelihara dalam prinsip maqasid Syariah. Pengajaran mengenai Qazaf ini diriwayatkan secara terperinci dalam peristiwa Ifk di mana kesalahan Qazaf ini dianggap bukan sahaja sebagai salah satu dosa besar malahan memberikan impak yang begitu besar dan ini termasuk implikasi kesaksian seseorang yang tidak diterima selama-lamanya.
Qazaf secara umumnya merujuk kepada tuduhan ke atas seseorang yang baik akhlaknya dengan berzina, atau menafikan keturunannya yang sah. Qazaf merupakan salah satu daripada kesalahan hudud dan sesiapa disabitkan dengan kesalahan ini boleh di hukum had. Berkenaan dengan kesalahan zina dan liwat berkaitan Qazaf, jumhur termasuk mazhab Shafii berpandangan bahawa liwat adalah hudud dan pesalah boleh dikenakan hukuman had zina. Berbanding dengan pandangan jumhur, hanya Imam Abu Hanifah yang berpandangan bahawa liwat tidak diwajibkan hukuman had ke atas kedua-dua pelaku liwat dan penerimanya sama ada lelaki atau perempuan.
Merujuk kepada kesalahan Qazaf dalam pertuduhan liwat, majoriti fuqaha daripada empat mazhab berpendapat bahawa liwat adalah sama sahaja dengan zina. Tuduhan liwat ke atas seseorang mengikut Imam Malik, Imam Shafi’i dan Imam Ahmad sama dengan menuduh seseorang melakukan zina kerana liwat adalah zina dan peliwat adalah penzina sama ada ia sebagai pelaku atau penerima perlakuan itu, sama ada ia lelaki atau perempuan. Sekiranya jika disabitkan dengan kesalahan Qazaf menerusi tuduhan liwat maka si pesalah boleh dikenakan hukuman had bagi kesalahan Qazaf. Imam Abu Hanifah pula berpandangan bahawa tuduhan liwat termasuk dalam hukuman takzir kerana beliau berpendapat bahawa liwat bukannya zina, justeru tuduhan liwat tidak dikira sebagai tuduhan zina. Dalam isu ini, pendekatan Mahkamah Syariah kebiasaannya mengutamakan pandangan jumhur dan mazhab Shafii. Oleh itu, tuduhan liwat juga boleh ditafsirkan untuk merangkumi tuduhan zina dan Qazaf.
Apakah Menuduh Orang Lain Melakukan Liwat Secara Paksa Dianggap Qazaf?
Pada asasnya, sesiapa yang menuduh sesiapa meliwat tanpa bukti empat orang saksi lelaki yang cukup syarat atau pengakuan tertuduh boleh dianggap melakukan jenayah Qazaf. Ini menimbulkan persoalan bagaimana dengan kes liwat secara paksa. Adakah pihak yang mendakwa dilihat boleh menuduh seseorang melakukan liwat secara paksa dan terlepas daripada hukuman Qazaf? Adakah pihak ketiga juga boleh menuduh orang lain melakukan liwat secara paksa dan bebas dari tuduhan melakukan Qazaf? Dalam hal ini, penulis berpandangan bahawa umat Islam hendaklah berusaha untuk menjauhkan diri daripada sebarang perbuatan yang boleh menjerumuskan diri dengan dosa Qazaf walaupun tuduhan sebegini boleh memungkinkan boleh terlepas daripada kesalahan Qazaf di atas dunia ini tetapi belum tentu di hari akhirat nanti.
Apabila membicarakan isu ini, perlu diingatkan bahawa hanya mangsa atau pihak yang mendakwa diliwat yang berhak untuk membuat tuduhan liwat secara paksa dan bukan pihak ketiga. Bukan itu sahaja, orang yang mendakwa dirinya diliwat perlu mengemukakan bukti dan keterangan yang boleh diterima di Mahkamah bagi menyokong dakwaannya itu. Keterangan dan bukti itu mesti menunjukkan bahawa adanya unsur paksaan dan jika dia tidak dapat mengemukakan bukti diliwat maka dia boleh dianggap melakukan tuduhan Qazaf terhadap seseorang.
Perlu diingatkan juga bahawa tuduhan melakukan liwat secara paksa adalah sama sekali tidak sama dengan tuduhan dalam kes gangguan seksual atau ‘sexual harrasment’. Tanggapan yang mengatakan bahawa kes liwat secara paksa boleh dianalogikan dengan gangguan seksual seperti dalam kes yang diputuskan oleh Mahkamah Persekutuan baru-baru ini adalah sesuatu yang mengelirukan dan jauh daripada kebenaran. Berbanding liwat, gangguan seksual boleh berlaku tanpa adanya berlaku perlakuan hubungan seksual. Oleh itu, beban pembuktian untuk pembuktian adanya unsur paksaan dalam kes gangguan seksual adalah berbeza dengan kes tuduhan liwat secara paksa. Beban pembuktian kes liwat secara paksa memerlukan keterangan dan bukti yang kukuh bagi membuktikan bahawa adanya elemen paksaan.

Merujuk kepada isu adakah pihak ketiga atau sesiapa selain daripada mangsa liwat secara paksa boleh melakukan kesalahan Qazaf ia adalah sesuatu yang perlu diberikan perhatian secara amat berhati-hati. Asasnya, tiada sesiapa termasuk pihak ketiga boleh menuduh sesiapapun dengan tuduhan liwat sama ada secara paksa atau rela. Walaubagaimanapun, dalam kes di mahkamah melibatkan tuduhan melakukan liwat yang dijalankan Pendakwa Syarie, Pendakwa Syarie hanya dianggap mewakili pihak yang mendakwa diliwat. Isu pendakwa Syarie berpotensi melakukan Qazaf tidak lagi relevan kerana beliau hanya mewakili pihak yang mendakwa diliwat dan pendakwa syarie tidak boleh dijatuhkan hukuman kesalahan Qazaf sekiranya tidak dapat dibuktikan bahawa tertuduh telah melakukan liwat secara paksa.

Oleh itu, pendakwa syarie mesti menjalankan pendakwaan mewakili dan berdasarkan kepada maklumat dan keterangan oleh mangsa liwat yang mendakwa diliwat secara paksa. Sekiranya pihak yang mendakwa diliwat mengatakan ia berlaku secara paksa maka pendakwa syarie tidak boleh pula mengatakan bahawa liwat berlaku secara sukarela seperti yang berlaku dalam kes liwat yang diputuskan di Mahkamah Persekutuan baru-baru ini. Ia jelas bertentangan dengan dakwaan pihak yang mendakwa kena liwat dan ini menyalahi prinsip asal pendakwaan dalam kes zina dan liwat.
Adakah Qazaf Masih Relevan Dalam Kes Tuduhan Liwat Terhadap Seseorang yang Telah Disabitkan Kesalahan Seks Luar Tabii di Mahkamah Sivil?
Wujudnya tanggapan bahawa sesiapa tidak boleh dianggap melakukan Qazaf atau terlepas daripada kesalahan Qazaf apabila membuat tuduhan liwat terhadap seseorang yang telah disabitkan kesalahan seks luar tabii di Mahkamah Sivil. Ini merupakan suatu tanggapan salah yang perlu diberikan perhatian. Umumnya, sabitan kesalahan di Mahkamah Sivil seperti yang diperuntukkan dalam Kanun Keseksaan tidak bermakna seseorang itu berhak atau boleh membuat tuduhan liwat. Malahan sebarang pertuduhan terhadap sebarang kesalahan seumpama ini hanya boleh dibuat dihadapan hakim di Mahkamah Syariah.
Sabitan kesalahan melakukan seks luar tabii di bawah Kanun Kesiksaan di Mahkamah Sivil tidak membolehkan seseorang terlepas daripada kesalahan Qazaf apabila menuduh seseorang yang telah disabitkan kesalahan tersebut dengan tuduhan liwat. Ini bersandarkan kepada pembuktian yang tidak menepati hukum syarak dan sabitan juga berlaku tidak berasaskan kepada sama ada kepada iqrar ataupun empat orang saksi lelaki. Bukan itu sahaja peruntukan di bawah Hukuman yang diperuntukkan di bawah Kanun Kesiksaan juga bukan merupakan hukuman hudud. Walaupun telah disabitkan kesalahan di Mahkamah Sivil di bawah Kanun Keseksaan hatta di Mahkamah Syariah di bawah Enakmen Jenayah Syariah Negeri sekalipun, sesiapa sahaja tidak boleh membuat tuduhan liwat terhadap sesiapapun melainkan ia dilakukan di Mahkamah. Sebarang pertuduhan hanya boleh dilakukan di hadapan hakim di Mahkamah Syariah.
Adakah Peruntukan Undang-undang Mengenai Qazaf Merangkumi Kesalahan Menuduh Orang lain melakukan Liwat atau Ia Terhad Hanya Pada Kesalahan Zina?
Seksyen 36 Enakmen Jenayah Syariah Selangor 1995 dan seksyen 41 Akta 559 Kesalahan Jenayah Syariah (Wilayah-Wilayah Persekutuan) 1997 memperuntukkan bahawa “Kecuali dalam kes li’an, mana-mana orang yang menuduh orang lain melakukan zina tanpa mengemukakan, mengikut Hukum Syara’, empat orang saksi lelaki atau iqrar orang yang dituduh itu adalah melakukan suatu kesalahan dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau kedua-duanya.” Meneliti peruntukan ini, umumnya ia bukan bersifat secara mutlak dan boleh ditafsirkan secara literal atau konstruktif. Ia bergantung kepada Mahkamah Syariah untuk menentukan pendekatan pentafsiran mengenai kesalahan Qazaf sama ada ia hanya terhad pada kesalahan zina atau ia termasuk kesalahan zina dan liwat.
Pentafsiran secara literal menghadkan kesalahan Qazaf kepada tuduhan zina atau tuduhan seseorang lelaki dan perempuan melakukan persetubuhan haram tanpa ikatan perkahwinan yang sah. Pendekatan pentafsiran secara literal ini akan mengecualikan kes menuduh orang lain melakukan liwat tanpa bukti yang mencukupi sebagai kesalahan Qazaf. Ini bermakna laporan yang dibuat terhadap seseorang yang menuduh orang lain melakukan kesalahan Qazaf dalam kes liwat adalah tidak relevan. Pendakwa Syarie hanya akan memulakan prosiding Qazaf sekiranya beliau berpuashati dengan siasatan dalam kes tersebut dan hanya perlakuan yang melibatkan pertuduhan ke atas seseorang melakukan zina dan bukan liwat.
Pandangan yang menghadkan kesalahan Qazaf ini kepada tuduhan zina juga merujuk kepada jawapan Menteri Di Jabatan Perdana Menteri Dato’ Seri Jamil Khir Haji Baharom semasa perbahasan Mesyuarat Pertama Penggal Ketiga Parlimen Ketiga Belas 2015 di Dewan Rakyat. Dato’ Seri Jamil Khir Haji Baharom telah mengambil pandangan Ketua Pendakwa Syarie Wilayah Persekutuan yang memutuskan untuk tidak mendakwa kes Qazaf melibatkan liwat kerana tuduhan liwat tidak merangkumi kesalahan Qazaf sepertimana yang terkandung di bawah seksyen 41 Akta Kesalahan Jenayah Syariah (Wilayah Persekutuan) 1997. Seksyen 2 Akta yang sama juga telah mentafsirkan zina sebagai ‘persetubuhan antara lelaki dan perempuan tanpa nikah yang sah’ dan liwat sebagai ‘perhubungan seks sesame lelaki’.
Berdasarkan kepada kenyataan Menteri Di Jabatan Perdana Menteri di atas, secara umumnya dari satu sudut penulis bersetuju dengan pendangan Ketua Pendakwa Syarie Wilayah Persekutuan. Namun demikian, penulis mendapati bahawa Ketua Pendakwa Syarie Wilayah Persekutuan telah membuat tafsiran sendiri yang boleh jadi betul atau salah tanpa berusaha membawa perkara ini untuk ditentukan oleh Mahkamah Syariah. Mahkamah Syariah adalah institusi yang berbidang kuasa untuk mentafsirkan sebarang peruntukan undang-undang termasuk isu khilaf dalam pentafsiran tuduhan liwat dalam kes Qazaf.
Penulis juga meragui kenyataan yang menyebut bahawa tindakan Ketua Pendakwa Syarie tidak mengambil tindakan adalah merujuk kepada pandangan ulama yang disepakati dan dikanunkan walaupun mengakui pandangan mazhab Syafii yang kuat berpegang kepada pendapat bahawa tuduhan liwat juga adalah Qazaf. Pandangan yang menghadkan hanya tuduhan zina sebagai Qazaf bukanlah pandangan yang disepakati. Bukan itu sahaja, ia jelas tidak konsisten dengan kenyataan Menteri Di Jabatan Perdana Menteri sebelum ini dalam isu program memegang anjing yang menyatakan bahawa Malaysia meraikan mazhab lain tetapi mazhab Syafii tetap menjadi konsensus umat Islam di Negara ini. Selari dengan tuntutan maqasid Syariah yang menuntut kepada pemeliharaan maruah seseorang yang dituduh dengan tuduhan yang amat berat seumpama liwat, Ketua Pendakwa Syarie sebenarnya masih boleh membawa kes ini ke Mahkamah Syariah untuk diputuskan oleh hakim.
Walaupun Seksyen 36 dan 41 di atas tidak menyebutkan liwat dalam kesalahan Qazaf, namun tidak bermakna ia boleh menghalang untuk Mahkamah Syariah membuat tafsiran secara konstruktif. Peruntukan ini boleh ditafsirkan dengan makna yang lebih luas sesuai dengan hukum syarak dan pandangan fuqaha muktabar termasuk ulama mazhab Shafii. Umumnya, kesalahan Qazaf bukan sahaja merujuk kepada zina, malahan perkataan zina boleh sahaja ditafsirkan dengan makna yang lebih luas. Seiring dengan pandangan jumhur termasuk pandangan kuat Mazhab Shafii, zina dalam kes Qazaf juga merujuk kepada pertuduhan liwat ke atas seseorang. Pentafsiran ini bersandarkan kepada pandangan yang kukuh dan kuat daripada ramai ulama muktabar daripada pelbagai mazhab. Ini semestinya memberikan sandaran yang kukuh kepada Ketua Pendakwa Syarie untuk memulakan prosiding Qazaf dalam kes mana-mana pihak yang menuduh seseorang melakukan perbuatan liwat.
Tafsiran konstruktif ini juga bukan sahaja berasaskan kepada pandangan jumhur malahan terdapat beberapa peruntukan undang-undang lain yang boleh dirujuk. Seksyen 130 (2) Enakmen Keterangan Mahkamah Syariah (Selangor) dan Akta Keterangan Mahkamah Syariah (Wilayah-wilayah Persekutuan) 1997 termasuk seksyen 230 Enakmen Tatacara Jenayah Syariah Selangor 2003 menyebut secara jelas bahawa jika terdapat lakuna atau jika apa-apa perkara tidak diperuntukkan dengan nyata dalam Enakmen atau Akta ini, Mahkamah Syariah hendaklah memakai Hukum Syarak. Seksyen 3 Enakmen dan Akta ini mentafsirkan Hukum Syarak sebagai mengikut Mazhab Shafii, atau mengikut mana-mana satu Mazhab Maliki, Hanafi atau Hanbali. Peruntukan ini secara langsung memberikan ruang kepada Mahkamah Syariah untuk mentafsirkan definisi Qazaf untuk merangkumi kes menuduh seseorang melakukan perbuatan zina termasuk liwat, Ini bertepatan bukan sahaja dengan Mazhab Shafii malahan majoriti fuqaha mazhab lain yang mensabitkan liwat sebagai zina.
Pentafsiran secara konstruktif ini adalah bersesuaian dengan keadaan seama masyarakat, memenuhi keperluan maslahah umum dan bertepatan dengan maqasid Syariah yang mesti dipelihara dan dipertahankan. Penulis mengambil pandangan bahawa Ketua Pendakwa Syarie boleh membawa kes ini ke Mahkamah Syariah dan hakim boleh menentukan pendekatan pentafsiran untuk menyelesaikan sebarang kekhilafan bersesuaian dengan kaedah ‘iza hakama al hakim rafa’a al khilaf’ yang bermaksud sekiranya hakim telah membuat keputusan maka terungkailah khilaf.
Dalam masa yang sama, penulis berpandangan bahawa terdapat keperluan pindaan undang-undang bagi peruntukan kesalahn Qazaf sedia ada. Sesuai dengan maqasid Syariah dan bertepatan dengan pendekatan umum yang meraikan Mazhab Syafii sepertimana dinyatakan secara jelas oleh Menteri Di Jabatan Perdana Menteri, maka tuduhan liwat juga sepatutnya merangkumi kes Qazaf dan bukan hanya merujuk kepada zina. Dengan menambah baik peruntukan di dalam enakmen sedia ini juga akan membuka ruang yang lebih luas ke arah penambahbaikan keseluruhan Enakmen Kesalahan Jenayah Syariah yang dilihat masih mempunyai pelbagai kelemahan dan kekurangan dari beberapa sudut termasuk pemakaian pandangan fuqaha.
Apakah Prosiding Qazaf Dalam Kes Tuduhan Seseorang Melakukan Liwat?
Pada asasnya, Enakmen Tatacara Jenayah Syariah negeri-negeri memperuntukkan bahawa hanya orang yang menuduh orang tertentu melakukan zina tanpa bukti empat orang saksi lelaki yang cukup syarat atau pengakuan tertuduh boleh dianggap melakukan jenayah Qazaf. Namun begitu, bersandarkan kepada peruntukan undang-undang dibawah enakmen negeri-negeri dengan disokong oleh pandangan majoriti fuqaha, Qazaf juga boleh ditafsirkan sebagai merangkumi tuduhan liwat. Ini menimbulkan kepada persoalan mengenai prosiding Qazaf dalam kes tuduhan liwat.
Umumnya, prosiding Qazaf adalah sama dengan kesalahan jenayah Syariah yang lain. Ia boleh dimulakan sama ada melalui laporan oleh yang dituduh atau orang awam atau pihak ketiga atau inisiatif hakim sendiri. Seksyen 8 dan 9 Enakmen Tatacara Jenayah Syariah Selangor 2003 memperuntukkan bahawa orang awam boleh membantu hakim, Pegawai Penguatkuasa Agama atau pegawai polis dengan memberi maklumat mengenai sesuatu kesalahan jenayah syariah yang diperuntukkan. Ini selari dengan apa yang telah dilakukan sepertimana laporan yang telah dibuat kepada pihak berkuasa agama Selangor dan Pulau Pinang. Tuduhan Qazaf ini sekiranya dibawa ke Mahkamah memerlukan dua orang saksi yang mencukupi syarat, membuktikan kesahihan sesuatu dakwaan Qazaf itu.
Sekiranya pihak yang melaporkan maklumat kes Qazaf tersebut tidak berpuashati dengan tindakan pihak berkuasa agama, beliau boleh membuat ‘aduan’ terus kepada hakim. Seksyen 72 memberi kuasa kepada hakim untuk mendengar ‘aduan’ terus daripada pihak yang membuat aduan dan sekiranya mempunyai asas yang kukuh boleh mengeluarkan saman bagi kehadiran tertuduh. Hakim sebenarnya bukan sahaja boleh membicarakan sesuatu kes berdasarkan ‘aduan’ pihak tertentu tetapi juga boleh mengambil perhatian tentang kesalahan berdasarkan pengetahuannya sendiri dan dengan keterangan yang menyokong bahawa kesalahan itu telah dilakukan. Peruntukan ini juga berasaskan kepada bidang kuasa jenayah yang dimiliki hakim di bawah peruntukan seksyen 7 Enakmen Tatacara Jenayah Syariah Selangor 2003.
Walaupun secara dasarnya hakim boleh membicarakan kes Qazaf menerusi ‘aduan’ pengadu mahupun berdasarkan pengetahuannya sendiri seperti yang diperuntukkan di bawah seksyen 72, namun prosiding seumpama ini adalah sesuatu yang sangat jarang atau belum pernah dilaksanakan. Ini juga mungkin relevan dengan keputusan Mahkamah Syariah sebelum ini yang telah menolak permohonan untuk mengeluarkan perintah kepada Ketua Pendakwa Syarie untuk memulakan prosiding Qazaf. Mahkamah Syariah sendiri menolak untuk mencampuri urusan Ketua Pendakwa Syarie dan menganggap ia adalah suatu maksiat yang mesti dielakkan. Keputusan Mahkamah Syariah yang menolak permohonan tersebut juga disokong oleh seksyen 78 (2) Enakmen Pentadbiran Agama Islam Selangor 2003 yang memperuntukkan Ketua Pendakwa Syarie mempunyai kuasa menurut budi bicaranya bagi memulakan, menjalankan atau memberhentikan apa-apa prosiding bagi sesuatu kesalahan di hadapan mana-mana Mahkamah Syariah. Ini bermakna, menantikan prosiding Qazaf menerusi aduan dan inisiatif hakim sendiri adalah sesuatu yang sukar berlaku di mana-mana negeri.
Kesimpulan
Peristiwa fitnah Ifk yang pernah berlaku terhadap keluarga Rasulullah SAW merupakan antara kisah yang sangat memberikan kesan kepada baginda dan seluruh umat Islam pada waktu itu. Ia hampir melibatkan pertumpahan darah serta faktor utama perselisihan faham dan perpecahan umat. Maka tidak hairanlah kesalahan Qazaf ini dinukilkan oleh Allah SWT di dalam al Quran secara spesifik berserta dengan hukuman yang sangat berat termasuk tidak diterima kesaksian selama-lamanya. Amaran Allah SWT dan Rasulullah SAW seumpama dipandang enteng dan remeh pada hari ini, di mana sudah ramai yang secara terang-terangan menganjurkan program berunsur Qazaf yang berpotensi untuk menjerumuskan ramai umat Islam secara tidak sedar untuk boleh melakukan kesalahan Qazaf.
Di antara isu utama yang timbul hari ini berkenaan dengan isu Qazaf ialah kes yang melibatkan tuduhan ke atas seseorang melakukan perbuatan liwat tanpa membawa bukti yang mencukupi dari segi hukum syarak. Umumnya, majoriti fuqaha bersetuju bahawa tuduhan liwat juga meliputi kesalahan Qazaf dan ia boleh dikenakan hukuman had. Malahan pandangan ini juga selaras dengan mazhab Shafii yang mentafsirkan Qazaf sebagai tuduhan liwat adalah sama dengan tuduhan zina. Ini merupakan asas kepada pemahaman isu Qazaf yang seharusnya dijadikan rujukan utama.
Perihal mengenai wujudnya tanggapan bahawa sesiapa tidak boleh dianggap melakukan Qazaf apabila membuat tuduhan liwat terhadap seseorang yang telah disabitkan kesalahan seks luar tabii di Mahkamah Sivil merupakan suatu tanggapan salah. Sabitan kesalahan di Mahkamah Sivil seperti yang diperuntukkan dalam Kanun Keseksaan tidak bermakna seseorang itu berhak atau boleh membuat tuduhan liwat. Sebarang pertuduhan atas kesalahan jenayah termasuk tuduhan liwat terhadap sesiapa tidak boleh sewenang-wenangnya dilakukan dikhalayak umum bahkan ia hanya boleh dibuat dihadapan hakim di Mahkamah Syariah mengikut prosedur dan prinsip undang-undang keterangan Islam. Harus juga diperingatkan bahawa jika seseorang itu dilarang untuk membuat tuduhan liwat terhadap sesiapa kerana boleh jatuh kesalahan Qazaf, begitu juga sebaliknya di mana sesiapapun tidak boleh sewenang-wenangnya menuduh orang lain melakukan kesalahan Qazaf. Sebarang pertuduhan mesti melalui prosedur keadilan syarie iaitu di Mahkamah Syariah di hadapan hakim.
Realiti yang ada pada peruntukan undang-undang Syariah di Malaysia menimbulkan beberapa persoalan dan seterusnya menimbulkan kekeliruan dalam masyarakat. Peruntukan undang-undang di bawah Enakmen Jenayah Syariah negeri-negeri hanya menyebut kesalahan Qazaf sebagai tuduhan zina dan tidak menyatakan secara jelas kedudukan tuduhan liwat. Menerusi peruntukan yang umum ini, beberapa tafsiran boleh dibuat sama ada secara literal atau konstruktif. Tafsiran secara literal pastinya akan menghadkan Qazaf kepada tuduhan zina dan mengecualikan tuduhan liwat. Manakala tafsiran secara konstruktif akan memperluaskan Qazaf untuk merangkumi bukan sahaja tuduhan zina malahan tuduhan liwat. Kenyataan yang menyatakan bahawa Qazaf adalah merujuk kepada tuduhan zina secara mutlak adalah tidak tepat dan menyalahi ruh undang-undang Syariah itu sendiri.
Setelah meneliti pelbagai faktor termasuk ruang lingkup undang-undang, pendekatan pentafsiran, pandangan majoriti fuqaha serta maslahah dan maqasid Syariah, penulis berpandangan bahawa pentafsiran secara konstruktif adalah pendekatan terbaik dalam menentukan sama ada Qazaf merangkumi zina dan liwat atau sebaliknya. Bersesuaian dengan tuntutan maslahah dan maqasid Syariah, kekuatan nas dah hujah berserta dengan ruang tafsiran secara konstruktif yang ada, kesalahan Qazaf hendaklah ditafsirkan sebagai meliputi tuduhan liwat. Ini juga bertepatan dengan tafsiran Hukum Syarak yang mengiktiraf Mazhab Shafii termasuk Mazhab muktabar yang lain. Oleh itu, Ketua Pendakwa Syarie boleh memulakan prosiding Qazaf kepada sesiapa yang didapati telah membuat tuduhan liwat ke atas seseorang tanpa membawa saksi yang mencukup dari segi hukum syarak.
Dari aspek tatacara, sesiapa sahaja orang awam termasuk yang dituduh berhak untuk membuat laporan kepada pihak berkuasa mengenai maklumat berkaitan dengan kesalahan Qazaf. Enakmen Tatacara Jenayah Syariah negeri-negeri memperuntukkan prosedur yang jelas mengenai perkara ini. Sekiranya selepas laporan dibuat dan pihak yang melaporkan tidak berpuashati dengan tindakan pihak berkuasa agama, maka pihak ini boleh membuat aduan kepada hakim di bawah seksyen 72 Enakmen Tatacara Jenayah Syariah Selangor 2003. Hakim berhak untuk mengarahakan pihak berkuasa agama untuk manjalankan siasatan dan mempunyai kuasa untuk mengeluarkan perintah untuk memanggil tertuduh. Bukan itu sahaja, seksyen 72 (b) memberikan kuasa kepada hakim untuk membicarakan sesuatu kes dengan berdasarkan pengetahuannya sendiri dengan keterangan yang menyokong bahawa kesalahan telah dilakukan selari dengan bidang kuasa jenayah yang dimiliki hakim di bawah peruntukan seksyen 7 Enakmen yang sama.
Kesimpulan yang boleh dibuat berdasarkan perbincangan di atas ialah peruntukan undang-undang sedia ada secara jelas membolehkan prosiding Qazaf dilaksanakan kepada mana-mana individu yang melakukan tuduhan liwat. Kenyataan yang mengatakan bahawa Qazaf merujuk kepada hanya tuduhan zina adalah tidak tepat. Enakmen Jenayah Syariah negeri-negeri memberikan ruang yang fleksibel untuk meluaskan tafsiran Qazaf berdasarkan hukum syarak. Oleh itu, Ketua Pendakwa Syarie hendaklah memberikan perhatian dan pertimbangan terhadap laporan Qazaf yang dibuat dan memulakan prosiding Qazaf sekiranya ia mempunyai asas yang kuat. Hakim juga boleh memainkan peranan yang penting dalam kes Qazaf ini dengan bertindak secara ‘inquisitorial’ dan pro-aktif bagi membicarakan kes yang mempunyai asas dan bukti serta sokongan keterangan yang kukuh. Lebih penting lagi, pindaan undang-undang yang menambah baik peruntukan di dalam enakmen sedia ada perlu dilaksanakan. Ini akan membuka ruang yang lebih luas ke arah penambahbaikan keseluruhan Enakmen Kesalahan Jenayah Syariah yang dilihat masih mempunyai pelbagai kelemahan dan kekurangan.
Wallahua’lam
Muslims News
My Publication
My Thought
Leave a comment
Post navigation
AUTHOR
DR. ZULKIFLI HASAN
Menu
Welcome to My Blog of Knowledge

About Me

Professional Background

My Journal

My Selected Publication

My Course Outline

My Lecture Note

My Recommended Reading

My Statute

My Case Report

My Guideline

My Idea

My Thought

My ‘Quest for Meaning’

My Activity

My Conference

My Corporate Governance Network

My Distance Learning

My E-Fatwa

My E-Lecture Series

My Guidance

My Hyperlink

My Key Terms and Concepts

Islamic Science University of Malaysia

Archives

My Movie
Search
Al-Baqarah, 2:275
Calendar
April 2015

M

T

W

T

F

S

S

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30
« Feb
May »
Academic
Centre for Islamic Area Studies at Kyoto University

Durham Islamic Finance Programme

Harvard University Islamic Finance Project

IIUM Institute of Islamic Banking and Finance

INCEIF

International Institute of Islamic Economics

International Shari'ah Research Academy for Islamic Finance

MIHE
Blogroll
Abdullah Saeed

Mahmud El-Gamal

Mohammad Obaidullah

Monzer Kahf

Muhammad Nejatullah Siddiqi

Muhammad Umer Chapra

Sheikh Ahmad Raysuni

Sheikh Imran Hossein

Sheikh Muhammad Afifi Al Akiti

Sheikh Muhammad Said Ramadhan al-Buthi

Sheikh Muqbil Haadee

Sheikh Salman Audah

Sheikh Tariq Ramadan

Sheikh Wahbah al-Zuhayli

Sheikh Yusuf al-Qaradawi

Syed Hossein Nasr

Zakir Naik
Higher Education
Association of African Universities

Consortium for North American Higher Education Collaboration

Education International

Higher Education in Malaysia

UNESCO

University and College Union
Institutional Infrastructure for Islamic Finance
Accounting and Auditing Organization for Islamic Financial Insitutions

General Council of Islamic Banks and Financial Institutions

International Islamic Financial Market

Islamic Development Bank

Islamic Financial Services Board

Islamic International Rating Agency

Islamic Research and Training Institute

Liquidity Management Centre
Islamic Finance Worldwide
Islamic Finance in Germany

Islamic Finance Indonesia

Islamic Finance Turkey
Muslim Activist
Fethullah Gulen

Hamza Tzortzis

Hamza Yusuf

Lauren Booth

Yahia Abdul Rahman

Yvonne Ridley
Muslim Da'wah Movement
ABIM Negeri Sembilan

Islamic Society of North America

Minda Madani

Muslim Brotherhood

Muslim Council of Britain

Muslim Student Association of Japan

Swiss Muslim Society
My Hobby
Muslim Soccer Blog

Ulama Nusantara
My Malaysia
Centre for Policy Initiative

Centre for Public Policy Studies

Institute of Strategic and International Studies

Malaysian Institute of Economic Research

Socio-Economic and Environmental Research Institute
My Usrah
ABIM

Baytulkifli

Hanif's Family

Malaysian Durham Scholars

MISG
Website on Islamic Finance
Al Huda

Al Sukuk

Global Islamic Finance Centre

Invest Halal

Islamic Business Research Centre

Islamic Finance

Islamic Finance Asia

Islamic Finance Blogspot

Islamic Finance Information Service

Islamic Finance Resources

Muslim Investor

Muslim Net

My Professional Group Directory

Opalesque Islamic Finance

Westlaw Business Islamic Finance
Categories
Islamic finance news

Muslims News

My Publication

My recent publication

My Story

My Thought

News

Palestine

Poem
Blog Subscriptions
Enter your email address to follow this blog and receive notifications of new posts by email.
Email Address:
Sign me up!
Blog Stats
565,904 hits
Recent Comments
DR. ZULKIFLI HASAN on
FIQH JIHAD ASAS MEMAHAMI KRISI…

Muhammad Khaliff on
FIQH JIHAD ASAS MEMAHAMI KRISI…

asma
on
Islamic finance: Attractive fo…

brosafwan
on
Islamic body goes global to fi…

Siti on
Guru Sebagai Murabbi, Mudarris…

Hasnan Daud (HD)
on
Tajdid and Mujaddid

asma on
IMF endorses Islamic finance,…

DR. ZULKIFLI HASAN on
Letter from Yusuf al Qaradawi…

Aiman Achim
on
Letter from Yusuf al Qaradawi…

Aiman Achim
on
Letter from Yusuf al Qaradawi…
Top Clicks
islamonline.net/servlet/S…

zulkiflihasan.files.wordp…

zulkiflihasan.files.wordp…

zulkiflihasan.files.wordp…

zulkiflihasan.files.wordp…
Top Posts
Guru Sebagai Murabbi, Mudarris, Mualim, Muaddib Dan Mursyid “Selamat Hari Guru”

MEMAHAMI KONSEP “SUMPAH” DALAM ISLAM

Tajdid and Mujaddid

Top 100 Companies of the Muslim World: 2010 DS100 Ranking

MEMAHAMI ISU ISLAMOFOBIA: ANTARA PERSEPSI DAN REALITI
Archives
February 2018

June 2017

February 2017

January 2017

December 2016

October 2016

September 2016

July 2016

June 2016

April 2016

February 2016

January 2016

December 2015

November 2015

October 2015

September 2015

August 2015

July 2015

June 2015

May 2015

April 2015

February 2015

January 2015

December 2014

November 2014

October 2014

September 2014

August 2014

July 2014

June 2014

May 2014

April 2014

March 2014

February 2014

January 2014

December 2013

November 2013

October 2013

September 2013

August 2013

July 2013

June 2013

May 2013

April 2013

March 2013

February 2013

January 2013

December 2012

November 2012

October 2012

September 2012

August 2012

July 2012

June 2012

May 2012

April 2012

March 2012

February 2012

January 2012

December 2011

November 2011

October 2011

September 2011

August 2011

July 2011

June 2011

May 2011

April 2011

March 2011

February 2011

January 2011

December 2010

November 2010

October 2010

September 2010

August 2010

July 2010

June 2010

May 2010

April 2010

March 2010

February 2010

January 2010

December 2009

November 2009

October 2009

September 2009

August 2009

July 2009

June 2009

May 2009

April 2009

March 2009

February 2009

January 2009

December 2008

November 2008

October 2008

September 2008

August 2008

July 2008

June 2008
Categories
Islamic finance news
Muslims News
My Publication
My recent publication
My Story
My Thought
News
Palestine
Poem
Blog at WordPress.com.
Cookie Policy
Follow

Following

BLOG OF KNOWLEDGE (Shari'ah, Law, Islamic Finance and Muslim News)

Join 235 other followers

												Sign me up

Already have a WordPress.com account?
Log in now.
BLOG OF KNOWLEDGE (Shari'ah, Law, Islamic Finance and Muslim News)

Customize

Follow

Following

Sign up

Log in

Report this content

View site in Reader

Manage subscriptions

Collapse this bar


404 — File not found.

You can
create your own free blog on WordPress.com
.